Diari Oficial de la Generalitat Valenciana


Sumari del DOGV 4236, del 25-04-2002 (2002/4171)

ORDRE de 22 d'abril de 2002, de la Conselleria d'Economia, Hisenda i Ocupació, per la qual s'estableixen les bases reguladores de les ajudes per a la subvenció del cost del conveni especial de cotització amb la Seguretat Social, als treballadors i treballadores residents a la Comunitat Valenciana, inclosos en els sistemes especials de fruites i hortalisses i conserves vegetals del Règim General de la Seguretat Social.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4236

Data del DOGV
:   25-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4171


Data del document
:   22-04-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * seguretat social
    * llegum
    * ajuda a l'agricultura
    * producte en conserva
    * fruit

ORDRE de 22 d'abril de 2002, de la Conselleria d'Economia, Hisenda i Ocupació, per la qual s'estableixen les bases reguladores de les ajudes per a la subvenció del cost del conveni especial de cotització amb la Seguretat Social, als treballadors i treballadores residents a la Comunitat Valenciana, inclosos en els sistemes especials de fruites i hortalisses i conserves vegetals del Règim General de la Seguretat Social. [2002/X4171]
  
L'Ordre del Ministeri de Treball i Seguretat Social, de data 25 de gener de 1996 (BOE de 12.02.1996), regula la subscripció de convenis especials de cotització amb la Seguretat Social per part de treballadors de temporada compresos en els sistemes especials de fruites i hortalisses i conserves vegetals del Règim General de la Seguretat Social.
  
Inspirant-se en la disposició ministerial mencionada, la present ordre estableix les bases de les ajudes destinades a subvencionar el cost dels convenis especials de cotització que els treballadors i treballadores del sector reprenguen, o que en el cas de no tenir-lo subscrit, subscriguen, centrant-se en aquells que per raons d'edat es troben més pròxims a l'edat ordinària de jubilació i la seua situació econòmica siga més precària.
  
Fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià, i l'article 47 de la Llei d'Hisenda Pública Valenciana,
  
ORDENE
  
Article únic
  
S'aproven les bases que consten com annex, destinades a subvencionar el cost del conveni especial de cotització amb la Seguretat Social, a què es refereix l'Ordre del Ministeri de Treball i Seguretat Social de 25 de gener de 1996 per als treballadors i treballadores residents a la Comunitat Valenciana, inclosos en els sistemes especials de fruites i hortalisses i conserves vegetals de Règim General de la Seguretat Social.
  
DISPOSICIONS ADDICIONALS
  
Primera
  
Mitjançant ordre de la Conselleria d'Economia, Hisenda i Ocupació, es publicarà anualment la dotació pressupostària per a subvencionar les ajudes a què es refereixen les presents bases.
  
La dotació pressupostària per a l'exercici 2002 és de 24.050 euros, en la línia de subvenció T01587.000 del programa 315.10, Condicions de Treball i Administració de les Relacions Laborals.
  
Segona
  
Es faculta per a dictar les instruccions o resolucions que considere oportunes per al desplegament i aplicació del que disposa aquesta ordre el director general de Treball i Seguretat Laboral
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 d'abril de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Bases reguladores
  
Base 1. Objecte i àmbit, accions a les quals cal donar suport
  
1. L'objecte de les presents bases és establir els criteris de concessió de les ajudes destinades a subvencionar el cost del conveni especial de cotització amb la Seguretat Social dels treballadors i de les treballadors compresos en els sistemes especials de fuites i hortalisses i conserves vegetals del Règim General de la Seguretat Social, que subscriguen o tinguen subscrit conveni especial de cotització amb la Seguretat Social en l'àmbit territorial de la Comunitat Valenciana, d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per a cada anualitat.
  
2. Les ajudes estan destinades a subvencionar la quota dels convenis especials de cotització que subscriguen o reprenguen els treballadors i les treballadores compresos en els sistemes especials de fruites i hortalisses i conserves vegetals del Règim General de la Seguretat Social.
  
3. L'import de les ajudes serà del 100% del cost del Conveni Especial de Cotització referit a les quotes del període comprés entre l'1 de gener i el 31 d'octubre de cada exercici.
  
4. La concessió de les ajudes es condiciona, en qualsevol cas, a l'existència de consignació pressupostària i la seua dotació, i no podran concedir-se ajudes que excedisquen del citat límit. Quan s'esgote la dotació pressupostada o aquesta siga insuficient per a l'atenció de noves sol·licituds, es publicarà en el Diari Oficial de la Generalitat Valenciana aquesta circumstància, de conformitat amb el que preveu l'article 47.11.c) de la Llei d'Hisenda Publica Valenciana.
  
Base 2. Requisits dels beneficiaris
  
Les persones beneficiàries de les ajudes hauran d'acreditar els següents requisits:
  
1. Tenir subscrit el Conveni Especial de Cotització regulat en l'Ordre de 25 de gener de 1996, del Ministeri de Treball i Seguretat Social (BOE de 12.02.1996).
  
2. Acreditar en el moment de la subscripció o la represa del citat conveni especial almenys 10 anys de cotització o període equivalent, en qualsevol dels règims de la Seguretat Social amb còmput recíproc de quotes.
  
3. Tenir en el moment de la sol·licitud de les ajudes 60 o més anys d'edat.
  
4. No percebre rendes de qualsevol naturalesa o procedència que, en còmput anual i referides a la unitat familiar, superen el 125% del salari mínim interprofessional (SMI) vigent, per cadascun dels seus membres.
  
5. S'entén per unitat familiar, d'acord amb el que estableix la normativa vigent sobre l'Impost de la Renda de les Persones Físiques, la constituïda pels cònjuges no separats legalment, o el pare o la mare i els fills menors de 18 anys o majors incapacitats que convisquen amb els pares.
  
Base 3. Sol·licituds i termini
  
1. Les sol·licituds per a l'obtenció de les ajudes regulades en les presents bases hauran d'adreçar-se a la Direcció Territorial d'Ocupació i Treball de la Conselleria d'Economia, Hisenda i Ocupació, i es presentaran, en l'imprés normalitzat, en qualsevol dels registres d'entrada dependents de la Conselleria d'Economia, Hisenda i Ocupació, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini per a la presentació de sol·licituds finalitzarà el dia 30 de setembre de cada any en què estiguen en vigor les presents bases.
  
Base 4. Documentació que s'ha d'adjuntar a la sol·licitud
  
Les sol·licituds hauran de durs adjunts els documents següents:
  
a) Documentació acreditativa i identificadora del sol·licitant i, si és procedent, del seu representant legal.
  
b) Documentació acreditativa de trobar-se al corrent en les obligacions tributàries i davant de la Seguretat Social en els casos requerits i en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de data 21 de juny de 1996), la validesa de la qual haurà d'estendre's al moment de l'atorgament de la subvenció.
  
c) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat abans i no han experimentat variació.
  
d) Última declaració - liquidació del IRPF de tots els membres de la unitat familiar del sol·licitant el termini de presentació de la qual en període voluntari haja vençut, o declaració responsable de no estar obligat a la presentació.
  
e) Si el sol·licitant no ha sigut beneficiari d'aquestes ajudes l'any immediatament anterior, hauran d'aportar a més:
  
- Còpia del Conveni Especial regulat en l'Ordre del Ministeri de Treball i Seguretat Social, de 25 de gener de 1996 (BOE de 12.02.1996).
  
- Certificat de vida laboral que acredite 10 anys de cotització o període equivalent.
  
f) Si el sol·licitant ja va resultar beneficiari de les ajudes pel mateix concepte en l'exercici anterior i reprén el conveni especial, hauran d'aportar a més:
  
- Còpia de la comunicació de represa del Conveni Especial a què es refereix el paràgraf segon de l'article 9 de l'Ordre del Ministeri de Treball i Afers Socials, de 25 de gener de 1996, i de la qual resulte que la sol·licitud mencionada es va presentar dins del mes següent al cessament de l'activitat.
  
2. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquestes bases resulte exigible, l'òrgan competent per a la tramitació de les sol·licituds, efectuarà requeriment perquè en el termini de 10 dies esmene la falta o adjunte els documents preceptius, amb indicació que si així no ho fa, es considerarà que desisteix de la petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, modificada per la Llei 4/99, de 13 de gener.
  
3. Les sol·licituds es formalitzaran en el document normalitzat que s'incorpora com annex a aquestes bases.
  
4. Les sol·licituds podran identificar una o diverses persones, a través d'associacions i organitzacions sindicals i altres persones jurídiques públiques o òrgans d'aquestes, a les quals se'ls atorgue i assumisquen voluntàriament la representació.
  
5. En el supòsit que els documents exigits que ha de dur adjunts la sol·licitud de concessió d'ajudes ja es troben en poder de qualsevol òrgan de l'administració actuant, el sol·licitant es podrà acollir al que estableix l'apartat f) de l'article 35 de la Llei de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on foren presentats i quan no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document requerit, l'òrgan competent podrà requerir el sol·licitant que el presente o, si no, l'acreditació per altres mitjans dels requisits a què es refereix el document
  
Base 5. Tramitació
  
1. Les direccions territorials d'Ocupació i Treball de la Conselleria d'Economia, Hisenda i Ocupació tramitaran les sol·licituds de les ajudes a què es refereixen les presents bases.
  
A aquest efecte, se'ls hauran de trametre des dels distints registres d'entrada dependents de la Conselleria d'Economia, Hisenda i Ocupació, o si és el cas, des dels registres i oficines a què es refereix l'article 38.4 de la Llei 30/1992.
  
2. Examinades les sol·licituds i la documentació adjunta, s'efectuarà, si és procedent, el requeriment a què es refereix el punt dos de la base anterior, i podrà demanar del sol·licitant l'aportació addicional d'altres documents o dades aclaridores que es consideren necessaris per a resoldre sobre la sol·licitud presentada.
  
3. Les direccions territorials d'Ocupació i Treball de la Conselleria d'Economia, Hisenda i Ocupació elaboraran la corresponent proposta de resolució, que trametran a la Direcció General de Treball i Seguretat Laboral abans del dia 15 de novembre de cada any.
  
Base 6. Resolució
  
1. La Direcció General de Treball i Seguretat Laboral podrà demanar del sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
2. El director general de Treball i Seguretat Laboral resoldrà per delegació del conseller d'Economia, Hisenda i Ocupació.
  
3. El termini màxim per a resoldre i notificar la resolució procedent serà de tres mesos comptats des de la presentació de la sol·licitud en qualsevol dels registres d'entrada de l'òrgan competent per a la tramitació.
  
4. El transcurs del termini anterior sense que s'haja dictat i notificat resolució expressa legitimarà l'interessat que haja deduït la sol·licitud per a entendre-la estimada per silenci administratiu en els termes previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, això sense perjudici que subsistisca l'obligació legal de resoldre sobre la petició formulada.
  
5. La resolució de concessió de l'ajuda fixarà expressament la quantia màxima concedida i incorporarà, si és procedent, les condicions, obligacions i determinacions accessòries a què haja de subjectar-se el beneficiari i es notificarà als interessats en els termes previstos en els articles 58 i següents de la Llei 30/1992, abans mencionada.
  
6. La resolució del director general de Treball i Seguretat Laboral esgota la via administrativa, i contra ella, s'hi podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa sense perjudici del que disposen els articles 116 i 117 de la reiterada Llei 30/1992, i de la possibilitat que els interessats puguen exercir, si fa el cas, qualsevol altre que consideren procedent.
  
Base 7. Liquidació de les ajudes
  
1. Les resolucions de concessió condicionaran el pagament de les ajudes al compliment pels beneficiaris de les seues obligacions dimanants dels convenis especials de cotització subscrits, i podran efectuar-se pagaments parcials prèvia justificació de l'ingrés de quotes en la Tresoreria de la Seguretat Social.
  
Base 8. Minoració i resolució per incompliment
  
1. L'incompliment de les condicions establides en les presents bases i en la resolució de concessió, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquella, donarà lloc a la incoació, per l'òrgan competent per a la concessió de les ajudes, del corresponent procediment que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Annex de Sol·licitud:
  
Registre d'entrada
  
CONSELLERIA D'ECONOMIA, HISENDA I OCUPACIÓ
  
DIRECCIÓ TERRITORIAL D'OCUPACIÓ I TREBALL
  
Número d'expedient:
  
Tipus d'ajuda: Ordre de Convocatòria
  
 Dades del Sol·licitant:
  
Nom i cognoms:
  
NIF/CIF Telèfon CP
  
Adreça Població Província
  
Número Afiliació S.S.
  
Dades del representant legal, si n'hi ha:
  
Nom i cognoms:
  
NIF/CIF Telèfon CP
  
Adreça Població Província
  
Persones a les quals representa:
  
- ????????????????????????????????????????????????????-
  
Dades del Conveni especial:
  
Número del Conveni especial
  
Data Resolució Tresoreria
  
Data del Conveni Data d'efectes
  
Base Reguladora Quota mensual
  
Data de Baixa del Conveni
  
Número Afiliació S.S.
  
 La persona sol·licitant declara que totes los dades que apareixen en aquesta sol·licitud són certes i es compromet a destinar l'import a la finalitat indicada.
  
Data, firma i segell